Slaven Radunović je na svom profilu na Fejsbuku napisao da su ovim potezom vlasti u Crnoj Gori još jednom pokazale da su "dotakli moralno dno".

"Prisustvo crnogorskog oficira na proslavi 'Oluje' dokaz je da ovaj režim kad dotakne moralno dno, počne da kopa kako bi se spustio još niže", napisao je Radunović.

Dodao je da Crna Gora koja se gradi na antisrpstvu i koja slavi progon 250.000 srpskih civila ne služi svojim državljanima na čast, "nego za bruku".

Poslanički klub DF-a najavio je da će tražiti zakazivanje hitne sednice Skupštine jer, kako je naveo, želi da pred građanima raspravi ovo pitanje i dobije informaciju ko je ovlastio oficira Vojske Crne Gore da prisustvuje događaju koji slavi zločin i progone nad srpskim narodom.

Oficir koji je prisustvovao proslavi "Oluje" je pukovnik Ivan Mašulović (46) iz Nikšića, koji se nalazi na funkciji vojnog atašea u Hrvatskoj, piše crnogorski portal Borba.

Prisustvo crnogorskog oficira je osudio Milovan Drecun, visoki funkcioner SNS-a i predsednik skupštinskog odbora za KiM, koji smatra da je to nečasno i da je zvanična Crna Gora na taj način "pljunula" na sopstvenu tradiciju i istoriju.

Ranije danas, portal In4S je objavio snimak sa Hrvatske-radio televizije na kojem se vidi vojno lice sa obeležjima Crne Gore na proslavi godišnjice "Oluje" u Kninu.